SPRÁVA KOMISIE EURÓPSKEMU PARLAMENTU A RADE

o údajoch týkajúcich sa rozpočtového vplyvu ročnej aktualizácie odmien a dôchodkov úradníkov a ostatných zamestnancov Európskej únie v roku 2015 a korekčných koeficientov, ktoré sa na ne uplatňujú

1.CIEĽ SPRÁVY

Cieľom tejto správy je splniť povinnosť Komisie podľa článku 65 ods. 1 Služobného poriadku a Podmienok zamestnávania ostatných zamestnancov Európskej únie (SP) poskytnúť údaje týkajúce sa rozpočtového vplyvu odmien a dôchodkov úradníkov Únie so zreteľom na aktualizáciu odmien a dôchodkov úradníkov a ostatných zamestnancov EÚ v roku 2015 a na korekčné koeficienty, ktoré sa na ne uplatňujú.

Aktualizácia odmien a dôchodkov úradníkov a ostatných zamestnancov EÚ sa vykonáva v súlade s prílohou XI k SP a uskutoční sa pred koncom roka. Vychádza zo štatistických údajov pripravených Štatistickým úradom EÚ po dohode s národnými štatistickými úradmi členských štátov, ktoré odrážajú stav v členských štátoch k 1. júlu 2015.

2.SÚVISLOSTI

Nariadením (EÚ, Euratom) č. 1023/2013 Európskeho parlamentu a Rady z 22. októbra 2013 sa zmenil mechanizmus aktualizácie platov známy ako „metóda“, a to umožnením automatickej aktualizácie všetkých platov, dôchodkov a príspevkov. Na tento účel by sa príslušné sumy a korekčné koeficienty uvedené v SP mali považovať za referenčné sumy a korekčné koeficienty, ktoré sa budú pravidelne a automaticky aktualizovať. Komisia by mala pre informáciu uverejňovať aktualizované sumy a korekčné koeficienty v sérii C Úradného vestníka Európskej únie, a to do dvoch týždňov od aktualizácie.

Podľa článku 65 ods. 4 SP sa v rokoch 2013 a 2014 neaktualizujú odmeny a dôchodky zamestnancov EÚ pôsobiacich v Belgicku a Luxembursku, t. j. s výnimkou aktualizácie korekčných koeficientov uplatniteľných na odmeny a dôchodky zamestnancov mimo Belgicka a Luxemburska neprebehla v rokoch 2013 a 2014 žiadna aktualizácia platov zamestnancov EÚ.

V dôsledku toho boli počas obdobia štyroch rokov (od júla 2010 do júla 2014) odmeny a dôchodky úradníkov a ostatných zamestnancov EÚ upravené takto: v roku 2010 došlo uplatnením metódy stanovenej v článku 3 prílohy XI k služobnému poriadku k úprave vo výške 0,1 %. Výsledkom globálneho prístupu k urovnaniu sporov týkajúcich sa úprav odmien a dôchodkov za roky 2011 a 2012 bola úprava vo výške 0 % za rok 2011 a 0,8 % za rok 2012. Okrem toho sa v rámci politického kompromisu o reforme SP rozhodlo o zmrazení odmien a dôchodkov v rokoch 2013 a 2014.

Kombinovaný účinok neuplatnenia metódy na úpravu platov v rokoch 2011 a 2012 a zmrazenia odmien a dôchodkov v rokoch 2013 a 2014 mal za výsledok približne 3 miliardy EUR úspor počas viacročného finančného rámca 2014 – 2020 (VFR) a asi 500 mil. EUR ročne v dlhodobom horizonte. Posledné preskúmanie služobného poriadku celkovo prinieslo administratívne úspory približne 4,3 miliardy EUR v priebehu VFR. Okrem toho osobitné opatrenia, ktoré nemajú priamy vplyv na rozpočet, ako je predĺženie pracovného času a zníženie riadnej dovolenky bez náhrady platu, majú pre inštitúcie celkovú hodnotu približne 1,5 miliardy EUR.

3.Právne ustanovenia o aktualizácii odmien a dôchodkov úradníkov a ostatných zamestnancov EÚ, ako aj korekčných koeficientov, ktoré sa uplatňujú na tieto odmeny a dôchodky

3.1.Aktualizácia odmien a dôchodkov úradníkov a ostatných zamestnancov EÚ (článok 65 ods. 1 druhý pododsek SP)

V článku 65 ods. 1 druhom pododseku služobného poriadku sa stanovuje, že určité sumy uvedené v danom pododseku, ktorými sa určujú základné platy, rôzne príspevky a koeficienty, sa každý rok aktualizujú v súlade s prílohou XI. Komisia pre informáciu uverejní aktualizované sumy do dvoch týždňov od aktualizácie v sérii C Úradného vestníka Európskej únie.

Okrem toho sa v článku 65 ods. 3 SP stanovuje, že tieto sumy (uvedené v článku 65 ods. 1 druhom pododseku) sa považujú za sumy, ktorých skutočná hodnota v určitom časovom bode podlieha aktualizácii bez toho, aby bol na to potrebný iný právny akt.

V článku 65a SP sa stanovuje, že pravidlá vykonávania článkov 64 a 65 SP sú vymedzené v prílohe XI.

V súlade s článkom 3 prílohy XI k SP sa aktualizácia odmien a dôchodkov podľa článku 65 SP priamo odvodzuje od zmien kúpnej sily platov v štátnych správach jednotlivých štátov (špecifický ukazovateľ) a od zmien životných nákladov v Belgicku a Luxembursku (spoločný index).

Špecifickým ukazovateľom sa merajú zmeny v čistých odmenách štátnych zamestnancov v ústredných štátnych správach jednotlivých členských štátov po odpočítaní inflácie. Eurostat stanovuje tento ukazovateľ na základe informácií od jedenástich členských štátov uvedených v článku 1 ods. 4 prílohy XI.

Spoločným indexom sa meria zmena životných nákladov úradníkov EÚ v Belgicku a Luxembursku podľa rozdelenia zamestnancov pôsobiacich v týchto dvoch členských štátoch. Eurostat stanovuje tento index na základe informácií od belgických a luxemburských orgánov.

3.2.Aktualizácia korekčných koeficientov, ktoré sa uplatňujú na odmeny a dôchodky úradníkov a ostatných zamestnancov EÚ v rámci EÚ (článok 64 ods.1 druhý pododsek SP)